### Dôvodová správa

**A. Všeobecná časť**

Národný bezpečnostný úrad (ďalej len „úrad“), ako ústredný orgán štátnej správy na ochranu utajovaných skutočností a šifrovú službu začal podľa zákona č. 241/2001 Z. z. o ochrane utajovaných skutočností a o zmene a doplnení niektorých zákonov realizovať v plnom rozsahu pôsobnosť na plnenie úloh od 1. novembra 2001. V aplikačnej praxi, ako aj v procese tvorby vykonávacích predpisov, spracúvaných podľa splnomocňovacích ustanovení citovaného zákona boli identifikované viaceré nepresnosti, ktoré umožňovali rôznosť výkladu zákona alebo značne sťažovali plnenie úloh na úseku ochrany utajovaných skutočností. Z tohto dôvodu bol vypracovaný vládny návrh zákona o ochrane utajovaných skutočností a o zmene a doplnení niektorých zákonov, ktorý okrem iných ustanovení navrhoval vytvorenie mechanizmu rozhodovania o opravnom prostriedku proti rozhodnutiu úradu a to tak, že o odvolaniach navrhovaných osôb proti rozhodnutiam úradu by rozhodovala päťčlenná komisia vymenovaná Vládou Slovenskej republiky. Návrh zákona určil tiež predpoklady na členstvo v komisii, spôsob rozhodovania komisie, ako aj dôvody zániku členstva v komisii. Rozhodnutie komisie malo byť preskúmateľné súdom podľa ustanovení Občianskeho súdneho poriadku o preskúmavaní správnych rozhodnutí.

Národná rada Slovenskej republiky prerokovala predmetný návrh zákona a schválila viacero pozmeňujúcich návrhov, ktoré okrem iných zmenili aj ustanovenia o odvolacej komisii. Dňa 11. marca 2004 Národná rada Slovenskej republiky schválila zákon č. 215/2004 Z. z. o ochrane utajovaných skutočností a o zmene a doplnení niektorých zákonov. Predmetný zákon okrem iného upravoval predmet činnosti, spôsob kreovania a rozhodovania odvolacej komisie, ktorú tvorili poslanci Národnej rady Slovenskej republiky.

 Nálezom Ústavného súdu Slovenskej republiky č. 638/2005 Z. z. z 19. októbra 2005 Ústavný súd Slovenskej republiky rozhodol, že ustanovenie § 30 ods. 4 až 7 zákona č. 215/2004 Z. z. o ochrane utajovaných skutočností a o zmene a doplnení niektorých zákonov nie je v súlade s čl. 1 ods. 1 prvou vetou, čl. 2 ods. 2 a s čl. 46 ods. 1 Ústavy Slovenskej republiky.

 Na základe vyššie uvedených skutočností je potrebné reagovať na súčasný právny stav, na vzniknuté legislatívne vákuum vzniknuté stratou účinnosti § 30 ods. 4 až 7 zákona č. 215/2004 Z. z. o ochrane utajovaných skutočností a o zmene a doplnení niektorých zákonov a taktiež za účelom zvýšenia transparentnosti rozhodovania o bezpečnostných previerkach Národného bezpečnostného úradu predkladá skupina poslancov tento návrh ústavného zákona.

Návrh ústavného zákona je v súlade s  Ústavou Slovenskej republiky, ústavnými zákonmi a  ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.

Návrh ústavného zákona si nevyžiada zvýšené nároky na štátny rozpočet a nezakladá nároky na verejné financie. Výdavky vzniknuté z titulu zriadenia výboru Národnej rady Slovenskej republiky na preskúmavanie rozhodnutí Národného bezpečnostného úradu budú zabezpečené v rámci limitu výdavkov schválených pre kapitolu Kancelárie Národnej rady Slovenskej republiky. Návrh zákona nebude mať dopad na zamestnanosť ani vplyv na životné prostredie.

DOLOŽKA ZLUČITEĽNOSTI

návrhu zákona s právom Európskej únie

1. **Navrhovateľ zákona:** skupina poslancov Národnej rady Slovenskej republiky
2. **Názov návrhu zákona:** Ústavný zákon o  zriadení a činnosti výboru Národnej rady Slovenskej republiky na preskúmavanie rozhodnutí Národného bezpečnostného úradu
3. V práve Európskej únie je problematika návrhu zákona:

**neupravená**

1. Návrh ústavného zákona svojou problematikou

 **nepatrí** medzi prioritné oblasti aproximácie práva uvedené v čl. 70 Európskej

dohody o pridružení a svojou problematikou nepatrí ani medzi priority odporúčané

 v Bielej knihe.

1. **Charakteristika právnych noriem Európskej únie, ktorými je upravená problematika návrhu ústavného zákona:**

Vzhľadom na vnútroštátny charakter upravovanej problematiky je charakteristika právnych noriem Európskej únie bezpredmetná.

1. **Vyjadrenie stupňa kompatibility s právnou normou Európskej únie:** bezpredmetné

**B. Osobitná časť**

K Čl. I

Navrhovaným ustanovením sa vymedzuje predmet úpravy ústavného zákona.

K Čl. II odsek 1

Navrhuje sa, aby výbor tvorili poslanci Národnej rady Slovenskej republiky ako osoby s osobitným postavením podľa § 34 ods. 1 písm. b) zákona č. 215/2004 Z. z. o ochrane utajovaných skutočností a o zmene a doplnení niektorých zákonov a to na základe pomerného zastúpenia podľa počtu poslancov politických strán alebo politických hnutí zvolených v parlamentných voľbách.

K Čl. II odsek 2

 Určujú sa základné procesné pravidlá rokovania výboru a to najmä uznášania schopnosť, zvolávanie chôdze, vylúčenie verejnosti. Podrobnosti o rokovaní výboru ustanoví rokovací poriadok výboru.

K Čl. II odsek 3 až 6

 Určuje sa spôsob a dôvody ukončenia výkonu funkcie člena výboru a zakladá sa povinnosť pre členov výboru zachovávať mlčanlivosť o skutočnostiach, ktoré sa dozvedeli pri výkone svojej funkcie. Povinnosť zachovávať mlčanlivosť trvá aj po skončení výkonu funkcie.

K Čl. III

Navrhuje sa rozsah činnosti výboru, ktorým sú rozhodnutia Národného bezpečnostného úradu vydané podľa osobitného zákona, ktorým je zákon č. 215/2004 Z. z. o ochrane utajovaných skutočností a o zmene a doplnení niektorých zákonov, konkrétne rozhodnutia vydané podľa § 26 ods. 2 ( rozhodnutie o tom, že osoba nespĺňa predpoklady pre vydanie osvedčenia podľa § 10 ods. 1 zákona), § 29 (zrušenie osvedčenia počas jeho platnosti), § 50 ods. 2 a 5 ( rozhodnutie o tom, že podnikateľ nespĺňa predpoklady na vydanie potvrdenia o priemyselnej bezpečnosti a zrušenie potvrdenia počas jeho platnosti) a § 60 ods. 7 ( rozhodnutie o nevydaní certifikátu o bezpečnostnej previerke). Ďalej predmetom rozhodovania výboru sú spory o ukončenie bezpečnostnej previerky podľa § 18 ods. 3 zákona medzi Vojenským spravodajstvom a Národným bezpečnostným úradom.

K Čl. IV

 Navrhuje sa postup výboru od doručenia odvolania, stanoviska k podanému odvolaniu a ostatného spisového materiálu týkajúceho sa napadnutého rozhodnutia úradu výboru, teda začatie konania. Určuje sa lehota na rozhodnutie (60 dní), spôsob rozhodnutia výboru. Ak sú na to dôvody výbor môže rozhodnutie úradu zrušiť a vec vrátiť na nové rozhodnutie, v opačnom prípade odvolanie zamietne. Upravujú sa podstatné náležitosti rozhodnutia výboru ako aj proces hlasovania a doručovania rozhodnutia.

K Čl. V

 Navrhuje sa, aby rozhodnutie výboru bolo preskúmateľné Najvyšším súdom Slovenskej republiky podľa ustanovení Občianskeho súdneho poriadku o správnom súdnictve.

K ČI. VI

Navrhuje sa, aby sa na rokovanie výboru ustanovenia zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov vzťahovali primerane.

Návrh ústavného zákona vylučuje pôsobnosť zákona č. 71/1967 Zb. o správnom konaní (správny poriadok) v znení neskorších predpisov.

Navrhuje sa, aby sa konanie o preskúmaniach rozhodnutí úradu začatých podľa osobitného zákona dokončilo podľa tohto ústavného zákona. Predmetné ustanovenie sa navrhuje z dôvodu zabránenia dvojkoľajnosti rozhodovania o odvolaniach proti rozhodnutiam úradu.

K Čl. VII

Toto ustanovenie určuje účinnosť ústavného zákona dňom jeho vyhlásenia v zbierke zákonov Slovenskej republiky.